**РЕШЕНИЕ № 1-І/2014 год.**

**по оценка на въздействието върху околната среда**

На основание чл.99, ал.2 от Закона за опазване на околната среда и чл.19 , ал.1 от Наредбата за условията и реда за извършване на оценка на въздействието върху околната среда и във връзка с чл.31 от Закона за биологичното разнообразие, чл.39 ал. 1, 2 от Наредба за условията и реда за извършване на оценка на съвместимостта на планове, програми, проекти и инвестиционни предложения с предмета и целите на опазване на защитените зони

**ОДОБРЯВАМ**

Осъществяването на инвестиционното предложение: **“Разширение и модернизация на птицеферма за кокошки носачки (увеличаване капацитета на инсталацията от 150000 на 300000 места за кокошки носачки)“** в поземлен имот № 00702.3.676, гр. Асеновград

**Възложител: EТ „Андип 92- А. Павлов”,** гр. Пловдив, бул. ”Марица” № 77

**Кратко описание на инвестиционно предложение:**

Предмет на инвестиционното предложение /ИП/ е разширение и модернизация на обект "Птицеферма за кокошки носачки" с инсталация за интензивно отглеждане на птици в уголемени клетки (Инсталация). Инсталацията със 150000 бр. места е действаща, разрешена за експлоатация с комплексно разрешително (КР) №316-Н0/2008г. С разширението и модернизацията на действащата инсталация се предвижда:

- увеличаване на площта на птицефермата от 25,368 дка на 29,180 дка вследствие присъединяването на ПИ с идентификатор 00702.3.480, местност „Чалтика“, гр. Асеновград, закупен от ЕТ “АНДИП 92 – Андрей Павлов”. В резултат е обособен нов ПИ с идентификатор 00702.3.676, включващ старите три броя имоти (00702.3.219, 00702.3.220, 00702.3.483) и новия (00702.3.480).

- увеличаване броя на халетата в Инсталацията за интензивно отглеждане на птици, като към съществуващите пет халета се добавя още едно съществуващо хале с действаща птицеферма за кокошки носачки на територията на закупения ПИ с идентификатор 00702.3.480 - в резултат Инсталацията ще включва шест халета за отглеждане на кокошки носачки вместо сегашните пет;

- увеличаване на капацитета чрез модернизация и увеличаване броя на халетата от 150000 на 300000 места за кокошки носачки. Годишният производствен капацитет на продукцията ще се увеличи от 2700 т. на 5500т. яйца.

- оползотворяване на яйцата с нарушена цялост чрез отделяне на черупката и замразяване на порции, в полиетиленови опаковки (течен яйчен меланж) – до 0,15 тона/дневно;

- модернизация на сортировъчното; разширение на административната сграда.

Не се предвижда ново строителство, а единствено разширение и модернизация на съществуващото, включващо демонтаж на наличното оборудване и монтаж на ново. Площадката е с изградени инфраструктурни връзки и не се налага изграждане на нови или промени в съществуващата техническа инфраструктура: пътна – ще се използва изградената връзка с преминаващия в близост път, запазва се връзката с градската водоснабдителна мрежа на гр. Асеновград за питейно-битово водоснабдяване на птицефермата. Добив на подземни води за технологични нужди - от наличен собствен водоизточник – два тръбни кладенеца с достатъчен за разширението капацитет. Не се образуват производствени води от халетата по време на отглеждането на кокошките носачки – процесът е сух. Битово-фекалните води ще се заустват в налична водоплътна септична яма с последващо извозване до ПСОВ.

Предвидено е организирането на площадка за съхранение на торова маса в ПИ № 049002, в землището на с. Богданица, община Садово. Възложителят въз основата на сключени договори, предава торовата маса на земеделски производители за наторяване.

Площадката не попада в границите на санитарно-охранителни зони на водоизточници за питейно-битово водоснабдяване и минерални води. Не се засягат защитени територии по смисъла на Закона за защитените територии. Разглежданият имот **не попада** в защитени зони по „Натура 2000”.

**Поради следните мотиви :**

1. В представеният доклад за ОВОС е разгледано съществуващото състояние на компонентите и факторите на околната среда и са оценени евентуалните въздействия при експлоатацията на обекта. В заключението експертите предвиждат, че реализацията на ИП и експлоатацията на разширената птицеферма при изпълнение на предложените мерки, може да се осъществят без риск за здравето на населението и без нарушение на действащите норми за опазване на околната среда.

2. Проведени са консултации с РЗИ- Пловдив относно съдържанието и обхвата на оценката за здравно-хигиенните аспекти на околната среда и човешкото здраве. С писмо изх. № 6289/30.10.2013г. РЗИ – Пловдив дава положителна оценка на ДОВОС и изразява становище, съгласно което реализацията на ИП не следва да е предпоставка за здравен риск на хората, работещи в обекта, както и за населението на най-близките населени места.

3. Обектът се намира на около 2600 м. източно от защитена зона „Река Чая”(код BG 0000194). На основание чл.31, ал.4 от Закона за биологичното разнообразие и чл.39, ал.3 и ал.4 от Наредбата за условията и реда за извършване на оценка на съвместимостта на планове, програми, проекти и инвестиционни предложения с предмета и целите на опазване на защитената зона е извършена преценка, съгласно която инвестиционното предложение няма вероятност да окаже значително отрицателно въздействие върху най-близките защитени зони.

4. Възложителят е представил към доклада за ОВОС оценка по реда на чл. 99а от ЗООС за прилагането на най-добри налични техники (НДНТ) за ИП. В съответствие с изискванията на чл.14, ал.5 от Наредбата за ОВОС е поискано становище от ИАОС София за потвърждаване/непотвърждаване на използуването на НДНТ. С писмо изх. № 197-118-578/08.11.2013г. ИАОС София е дала заключение за осигуряване прилагането на НДНТ.

5. Въздействието на емитираните замърсители по време на експлоатация върху компонентите на околната среда може да се класифицира като незначително, постоянно, възстановимо, с малък териториален обхват, с незначителен кумулативен ефект, под приетите национални и европейски нормативни изисквания и не предполага негативни въздействия върху здравето на хората, компонентите и факторите на околната среда;

6. Осигурен е обществен достъп до доклада за жителите на община „Асеновград“ и е проведена среща за обществено обсъждане. Представен е протокол от общественото обсъждане. Не са получени възражения срещу осъществяването на инвeстиционното предложение.

7. С решение № 1-I/22.01.2014г. Екологичния експертен съвет при РИОСВ Пловдив е предложил одобряването на инвестиционното предложение.

**И при следните условия**:

**І. За фазата на проектиране:**

1. Да се изготви (допълни) схемата за разделно събиране, временно съхранение и транспортиране на генерираните отпадъци съобразно изискванията на Закона за управление на отпадъците.

2. Да се предвидят най-добрите практики за постигане на оптимална енергийна ефективност при работата на реконструирания обект.

3. На базата на необходимите след разширението водни количества, да се изготви проект за промяна на разрешителното за водоползуване по реда на Закона за водите.

4. При проектирането на площадката за съхранение на торова маса в ПИ № 049002, землище на с. Богданица да се спазват нормативните изисквания за този вид съоръжения.

**ІI. По време на строителството и преди въвеждане в експлоатацията:**

1. Да се актуализират количествата на класифицираните отпадъци с наименования и кодове, съгласно Приложение 1 към чл. 3 от Наредба № 3 за класификация на отпадъците.

2. Хладилните камери да се оборудват с компресори, работещи с разрешен от нормативната база хладилен реагент.

3. Да се подготви и подаде в МОСВ заявление за издаване на ново Комплексно разрешително за предотвратяване и контрол на замърсяването по реда на чл. 117, ал. 2 от ЗООС.

4. Да се приведе в съответствие с увеличения производствен капацитет договора за извозванe на страничните животински продукти (умрели птици, бракувани яйца, черупки от счупени яйца) до “Екарисаж” Варна.

**ІІІ. По време на експлоатацията и извеждане от експлоатация**

Да се изпълняват условията и сроковете, поставени в Комплексното разрешително.

**ІV. План за изпълнение на мерките, съгласно чл. 99, ал.1, т. 5 от ЗООС**

| **№** | **Мерки** | **Период/ фаза на изпълнение** | **Резултат** |
| --- | --- | --- | --- |
| 1 | Получаване на актуализирано разре- шително за водоползуване от ЗВ от БД УВ “ИБР” – Пловдив | Преди строително разрешение | Предпазване от замърсяване на повърхностните и подземните води |
| 2 | Да се включи при необходимост в проекта по част ВиК увеличение обема на изгребната водоплътна яма за отпадните води от битово-фекален характер | Проектиране, строителство | Опазване земните недра и подземните води |
| 3 | При изграждането и експлоатацията на площадката за съхранение на торова маса в ПИ № 049002, землище на с. Богданица да се спазват нормативните изисквания за този вид съоръжения | Строителство, експлоатация | ограничаване и предотвратяване замърсяването с нитрати от земеделски източници на почвите и водите. |
| 4 | Отпадните води от измиването на халетата да се използват за наторяване на земеделски земи. | експлоатация | предотвратяване замърсяването с нитрати на почвите и водите. |
| 5 | Да се води съответната отчетност и документиране на хладилния реагент в използуваните хладилници съгласно регламент 842/2006г. | експлоатация | Опазване чистотата на атмосферния въздух. |
| 6 | Да се получи ново Комплексно разрешително за предотвратяване и контрол на замърсяването по реда на чл. 117, ал. 2 от ЗООС. | строителство | Комплексен контрол и предотвратяване на замърсявания. |
| 7 | Да се изготви план за управление на строителните отпадъци, като част от проектната документация (при одобряване след 13.07.2014г.) | проектиране | Екологосъобразно третиране и оползотворяване на строителните отпадъци |
| 8 | Да се водят регламентираните с техническата документация наблюдения и проверки за състоянието на инсталацията | Експлоатация | Опазване чистотата на въздуха и здравето на хората |
| 9 | Да се осигурят подходящи условия за временно съхранение труповете на умрелите птици и другите СЖП. | Експлоатация | Опазване живота и здравето на хората |

**Настоящото решение се отнася само за инвестиционното предложение , което е било предмет на извършване на ОВОС по реда на Закона за опазване на околната среда.**

**При разширение или изменение на това инвестиционно предложение Възложителят трябва да уведоми РИОСВ Пловдив във възможния най-ранен етап.**

**На основание чл. 99 , ал.8 от Закона за опазване на околната среда решението по ОВОС губи правно действие, ако в срок 5години от датата на издаването му не е започнало осъществяването на инвестиционното предложение.**

**При промяна на Възложителя, новият Възложител съгласно чл. 99,ал.7 от ЗООС е длъжен да уведоми РИОСВ.**

**При констатиране на неизпълнение на условията в решението по ОВОС, виновните лица носят отговорност, съгласно чл. 166 , т.2 от Закона за опазване на околната среда.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**ТАМЕР БЕЙСИМОВ……………** 24.01.2014г. Директор на РИОСВ - Пловдив